Die beleërde Tshwane-metroraad is onder administrasie geplaas. Dit is 'n ingrypende stap om die metro, wat nou reeds 'n geruime tyd sonder 'n burgemeester óf munisipale bestuurder sit, reg te ruk.
Die Gautengse premier, David Makhura, het Donderdag aangekondig die raad word ontbind en onder administrasie geplaas tot 'n nuwe raad binne 90 dae verkies word.
Makhura het gesê die drastiese stap is in die beste belang van die hoofstad se inwoners. "Die huidige onsekerheid, onbestendigheid, gebrek aan optrede en ineenstorting van dienste moet vreesloos gestuit word," het hy gesê.
Makhura het gesê die provinsiale regering neem kennis van die kwalik bedekte dreigemente van regstappe deur leiers van 'n "sekere politieke party", maar dat die provinsiale regering nie afgepers gaan word om niks te doen nie.
"Ons wil politieke partye waarsku om nie politieke speletjies met inwoners se lewens te speel nie."
Die premier sê die metroraad kan in dié stadium nie sy grondwetlike pligte nakom nie.
Die stad het volgens Makhura sedert 2016 ook versuim om wykskomitees te kies en burgers toe te laat om betrokke te raak in die regering van Pretoria.
Makhura sê die voorsiening van skoon drinkwater bly deesdae toenemend in die slag en vullisverwyderingsdienste is die swakste nóg.
"Daar is versuim om maatskaplike toelae te bestee wat beteken die geld is terugbetaal aan die tesourie. Wat sy finansiële posisie betref, het die stad groot uitdagings weens sy onvermoë om al sy krediteure te betaal, asook die probleme wat hy het om skuld in te vorder.
"Die Gautengse uitvoerende raad het tot die slotsom gekom dat die huidige situasie by die munisipaliteit neerkom op buitengewone omstandighede, wat die ontbinding van die raad en die aanstelling van 'n administrateur regverdig," het Makhura gesê.
Volgens die premier doen die provinsiale regering dié stap in die beste belang van die inwoners van Tshwane en dat dit aan grondwetlike bepalings sal voldoen.
Maroela Media het vroeër berig die probleem in die nou ontbinde raad was grootliks gewortel in die ontrafeling van die samewerkende ooreenkoms tussen die EFF en die sogenaamde kapitalistiese groepering (DA, VF Plus, Cope en die ACDP). Die raad funksioneer sedert 2016 sonder dat enige party 'n volstrekte meerderheid het.
Omdat die raad deurlopend misluk het om 'n burgemeester te kies (of selfs 'n begroting te aanvaar), het dit aan die provinsiale regering 'n gulde geleentheid gegee om in te gryp.
Hopelik sal die slaggate en foutiewe verkeersligte nou aandag kry. Dit sal ook help as die inwoners wat oor die weg moet kom met stukkende vullus dromme, nuwe dromme kan kry
Niks maar niks werk of funksioneer soos dit moet nie daarom moet ons n onafhanklike tuisland kry waar bevoegde mense in beheer geplaas word vir ons om vooruitgang te hê.
En nou die drie soentjies aan die einde van die berig? Groet ons ons geliefde Pretoria so?
Die probleem is dat geen van die politieke partye wat die probleme veroorsaak belangstel om dinge vir inwoners beter te maak nie. Hulle volg hul eie politieke agenda. Die DA het ten minste probeer dinge regmaak en aandag te gee aan inwoners se behoeftes. Maar omdat die ander nie in beheer kon bly of beheer kon kry nie, is dit nou waar ons sit. Die skrif is teen die muur en die laaste werkende metro het ook nou geval. Hulle sal nie stop voor hulle alles verwoes het om in hul sosialistiese selfverrykende agendas te pas nie. Ek wonder net… Lees meer »
Dit is waarskynlik waarom aansoeke vir wateraansluitings eenvoudig vir maande nie aandag geniet nie?